  Алексей Иванов Ижен кивалтӥсь Юрий Тюринлэн мерлыко политикая выль воштӥсез луыны быгатоз Михаил Тарасов. Та сярысь 25 тулыспалэ журналистъёслы ивортӥз Ижкарлэн йырыз Юрий Тюрин. Али Тарасов кылкутэ Ижкарысь благоустройство но транспорт понна. «Дышетскемезъя Тарасов экономист, зарни медален школазэ йылпумъяз, горд дипломен – университетэз, ужаз пӧртэм удысъёсын, муниципал службаын – 7 ар. Со туж бадӟым опыт! Бен, ужез сюресъёсын но карез умоятонэн герзаськемын вал. Мар нош, мерлыко удысэ благоустройство уг-а пыр? Валамон ни, солы будоно луоз, ваньмыз пӧрмоз ке. Мон озья гинэ уг шуиськы «пӧрмоз ке» - сое депутатъёс быръёзы», - вераз Тюрин. Ижкар думалэн матэктӥсь сессияз Тарасовлэн кандидатураез понна депутатъёс, оло, куара сётозы ни.  